钦定古今图书集成/明伦汇编/官常典/第775卷 > 樊准
## 钦定古今图书集成/明伦汇编/官常典/第775卷 > 樊准

按《后汉书樊宏传》：“准字幼陵，宏之族曾孙也。父瑞，好
黄老言，清静少欲。”准少励志行，修儒术，以先父产业
数百万，让孤兄子。永元十五年，和帝幸南阳，准为郡
功曹，召见，帝器之，拜郎中。从车驾还宫，特补尚书郎。
邓太后临朝，儒学陵替，准乃上疏曰：“臣闻贾谊有言：
人君不可以不学。故虽大舜圣德，孳孳为善；成王贤”
主，崇明师傅。及光武皇帝受命中兴，群雄崩扰，旌旗
乱野，东西诛战，不遑启处，然犹投戈讲蓺，息马论道。
至孝明皇帝，兼天地之姿，用日月之明，庶政万机，无
不简心，而垂情古典，游意经蓺。每飨射礼毕，正坐自
讲，诸儒并听，四方欣欣。虽阙里之化，矍相之事，诚不
足言。又多征名儒，以充礼官，如沛国赵孝、琅邪承宫
等，或安车结驷，告归乡里；或丰衣博带，从见宗庙；其
馀以经术见优者，布在廊庙。故朝多皤皤之良，华首
之老，每䜩会则论难衎衎，共求政化，详览群言，响如
振玉。朝者进而思政，罢者退而备问，小大随化，雍雍
可嘉。期门、羽林，介胄之士，悉通《孝经》。博士议郎一人，
开门徒众百数。化自圣躬，流及蛮荒。匈奴遣伊秩訾
王大车且渠来入就学，八方肃清，上下无事。是以议
者每称盛时，咸言永平。今学者盖少，远方尤甚。博士
倚席不讲，儒者竞论浮丽，忘謇謇之忠，习𬣡𬣡之辞；
文吏则去法律而学诋欺，锐锥刀之锋，断刑辟之重，
德陋俗薄，以致苛刻。昔孝文、窦后性好黄老，而清静
之化“流景、武之间。臣愚以为宜下明诏，博求幽隐，发
扬岩穴，宠进儒雅。有如孝宫者，征诣公车，以俟圣上
讲习之期。公卿各举明经及旧儒子孙，进其爵位，使
缵其业；复召郡国书佐，使读律令。如此则延颈者日
有所见，倾耳者月有所闻。伏愿陛下推述先帝进业
之道。”太后深纳其言。是后屡举方正、敦朴、仁贤之士，
准再迁御史中丞。永元之初，连年水旱灾异，郡国多
被饥困。准上疏曰：“‘臣闻《传》曰：‘饥而不损兹曰太，厥灾
水’。《春秋穀梁传》曰：‘五谷不登，谓之大侵’。大侵之礼，百
官备而不制，群神祷而不祠’。由是言之，调和阴阳，实
在俭节。朝廷虽劳心元元，事从省约，而在职之吏，尚
未奉承。夫建化之理，由近”及远，故《诗》曰：“京师翼翼，四
方是则。”今可先令太官、尚方、考功、上林、池籞诸官，实
减无事之物，五府调省中都官吏。京师作者如此，则
化及四方，人劳省息。伏见被灾之郡，百姓凋残，恐非
赈给所能胜赡，虽有其名，终无其实。可依征和元年
故事，遣使持节慰安尤困乏者，徙置荆扬孰郡，既省
转运之费，“且令百姓各安其所。今虽有西屯之役，宜
先东州之急。如遣使者，与二千石随事消息，悉留富
人守其旧土，转尤贫者过所衣食，诚父母之计也。愿
以臣言下公卿平议。”太后从之，悉以公田赋与贫人。
即擢准与议郎吕仓并守光禄大夫。准使冀州，仓使
兖州。准到部，开仓廪食，慰安生业，流人咸得苏息。还
拜钜鹿太守。时饥荒之馀，人庶流迸，家户且尽。准课
督农桑，广施方略，期年间糓粟丰贱数十倍。而赵、魏
之郊，数为羌所钞暴。准外御羌寇，内抚百姓，郡境以
安。五年，转河内太守。时羌复屡入郡界，准辄将兵讨
逐，修理坞壁，威名大行。视事三年，以疾征。三转为尚
书令，明习故事，遂见任用。元初三年，代周惕为光禄
勋。五年，卒于官。